ฝรั่งหันหลังหุ้นพลังงานเชียร์3กลุ่ม
“แมคควอรี” เผยต่างชาติเมินหุ้นพลังงาน ให้น้ำหนักแบงก์-อุปโภค-บริโภค-สื่อสารแทน เดินหน้ารุกธุรกิจอนุพันธ์ในไทย
26 ต.ค. 2555

“แมคควอรี” เผยต่างชาติเมินหุ้นพลังงาน ให้น้ำหนักแบงก์-อุปโภค-บริโภค-สื่อสารแทน เดินหน้ารุกธุรกิจอนุพันธ์ในไทย
นายแองกัส วิลเลียม เดนท์ กรรมการผู้จัดการ บริษัทหลักทรัพย์ (บล.) แมคควอรี (ประเทศไทย) เปิดเผยว่า ต่างชาติลดน้ำหนักการลงทุนหุ้นพลังงานนานแล้ว ตามเศรษฐกิจโลกชะลอตัว และให้น้ำหนักลงทุนมากสุดกลุ่มแบงก์ อุปโภคบริโภค และสื่อสาร ซึ่งพึ่งพิงการใช้จ่ายในประเทศ
“ต่างชาติมองหุ้นไทยน่าลงทุนที่สุดในเอเชีย เพราะราคาหุ้นถูก เทียบกับการเติบโตของบริษัทจดทะเบียน (บจ.) ที่แข็งแกร่ง อัตราราคาต่อกำไรต่อหุ้น (พี/อี) ของหุ้นไทย ขยับเข้าใกล้ตลาดภูมิภาคมากขึ้น ปีนี้แมคควอรีให้เป้าดัชนี 1,350 จุด โดยหนี้ยุโรปยังเป็นปัจจัยเสี่ยงกับตลาดหุ้นไทย ส่วนปัญหาการเมืองไทย ต่างชาติไม่ให้น้ำหนักเลย”
นายจัสติน ครอว์ฟอร์ด กรรมการผู้จัดการ ตลาดตราสารอนุพันธ์ บล.แมคควอรี กรุ๊ป กล่าวว่า บริษัทได้ออกใบสำคัญแสดงสิทธิอนุพันธ์ (DW) รุ่นแรกอ้างอิงหุ้นขนาดใหญ่ มองว่าไทยยังมีโอกาสเติบโตอีกมาก ตามฐานนักลงทุนรายย่อยจำนวนมาก ขณะที่มูลค่าการซื้อขายในตลาดอนุพันธ์ยังต่ำเพียง 1% เทียบกับมูลค่าซื้อขายของตลาดหุ้น ต่างจากของฮ่องกงที่มีมูลค่าซื้อขาย 25-30% เกาหลี 20% และสิงคโปร์ 5%